《希大司马扈驾至淮安便道过江访余石淙精舍感》
明代·杨一清

停云回首意如何，杨子江头一棹过。
老去多情怜水石，闲来开眼看风波。
门墙旧侣雕应尽，灯火通宵话转多。
更约扁舟和月宿，荻花深处听渔歌。

作者简介：（ 1454—1530）镇江府丹徒人，祖籍云南安宁。字应宁，号邃庵。成化八年进士。授中书舍人。弘治时巡抚陕西，留意边事，严禁奸民以私茶易马，选卒练兵，加强武备。武宗即位，命为延绥、宁夏、甘肃三边总制。后以忤刘瑾去官。安化王朱真璠叛，复起清为总制三边军务，讨平之。与张永合谋诛瑾，擢户部尚书，寻迁吏部，入参机务。嘉靖三年调任兵部尚书、左都御史，再掌三边总制。寻继费宏为内阁首辅。后遭张聪诬陷，落职，疽发背死。有《关中奏议》、《石淙类稿》。